ເຮືອຍີ່ປຸ່ນ​​ແລະ​ໄຕ້​ຫວັນ​ ​​ຍິງ​ປືນ​ນໍ້າ​ໃສ່​ກັນ ​ໃນ​ທະ​ເລ​ຈີນ ​ຕະ​ເວັນ​ອອກ
ການ​ຍິງ​ປືນ​ນໍ້າ​ໃສ່​ກັນ ໄດ້ມີ​ຂຶ້ນ ​ໃນ​ຂະນະ​ທີ່ ເຮືອລາດຕະ​​​​​ເວນຂອງ​​ໄຕ້ຫວັນ ຢ່າງ​ນ້ອຍ ​8 ລໍາ ​ໄດ້​​ຕິດຕາມ ເຮືອ​ປະມົງຂອງ​ຍີ່ປຸ່ນ ​ຫລາຍ​ສິບ​ລໍາ​ໄປ.
ເຮືອຂອງໜ່ວຍຍາມຝັ່ງຂອງຍີ່ປຸ່ນແລະໄຕ້ຫວັນ ໄດ້ຍິງປືນນໍ້າ ໃສ່ກັນ ໃນວັນອັງຄານມື້ນີ້ ໃນເຂດທະເລຈີນຕະເວັນອອກ ສ້າງ ຄວາມຫຍຸ້ງຍາກເພີ້ມຕື່ມໃຫ້ແກ່ການຜິດຖຽງກັນ ເລື້ອງເຂດນໍ້າ ແດນດິນທີ່ເຄັ່ງຕຶງຢູ່ແລ້ວ ທີ່ໄດ້ສ້າງຄວາມຫຍຸ້ງຍາກໃຫ້ແກ່ ສາຍພົວພັນ ລະຫວ່າງຈີນກັບຍີ່ປຸ່ນ ເຊ່ນກັນນັ້ນ ການຍິງປືນນໍ້າໃສ່ກັນ ທີ່ໄດ້ມີການຖ່າຍທອດພາບອອກທາງ ໂທລະພາບຍີ່ປຸ່ນ ແມ່ນມີຂຶ້ນໃນຂະນະທີ່ເຮືອລາດຕະເວນ ຂອງໄຕ້ຫວັນ ຢ່າງນ້ອຍ 8 ລໍາ ໄດ້ຕິດຕາມເຮືອປະມົງຂອງຍີ່ ປຸ່ນຫລາຍສິບລໍາໄປ ຢູ່ໃກ້ໆກັບໝູ່ເກາະທີ່ທັງສາມປະເທດ ຕ່າງກໍອ້າງເອົາກໍາມະສິດນັ້ນ ເຈົ້າໜ້າທີ່ຍີ່ປຸ່ນກ່າວວ່າ ພວກເຮືອຂອງໄຕ້ຫວັນໄດ້ອອກຈາກ ເຂດດັ່ງກ່າວໄປໃນເວລາປະມານຊົ່ວໂມງນຶ່ງຕໍ່ມາ ຫົວໜ້າຫ້ອງ ການລັດຖະບານຍີ່ປຸ່ນ ທ່ານ Osamu Fujimura ກ່າວວ່າ ໂຕ ກຽວໄດ້ປະທ້ວງຕໍ່ໄຕ້ຫວັນໄປແລ້ວ ຍ້ອນການບຸກລຸກດັ່ງກ່າວ ປະທານາທິບໍດີໄຕ້ຫວັນ ທ່ານ Ma Ying-jeou ໄດ້ອອກລາຍງານເພື່ອສະໜັບສະໜູນ ອັນທີ່ທ່ານເອີ້ນວ່າ ການເອົາບາດກ້າວທີ່ຮັກຊາດ ຂອງພວກຊາວປະມົງແລະໜ່ວຍຍາມຝັ່ງ ນີ້ເປັນຄັ້ງທໍາອິດທີ່ໄຕ້ຫວັນໄດ້ສົ່ງເຮືອເຂົ້າໄປໃນເຂດນ່ານນໍ້າດັ່ງກ່າວ ຫຼັງຈາກທີ່ທາງຍີ່ ປຸ່ນໄດ້ກ່າວວ່າ ຕົນໄດ້ຊື້ເອົາໝູ່ເກາະເຫລົ່ານັ້ນ ຈາກເອກກະຊົນຊາວຍີ່ປຸ່ນ ໃນເດືອນນີ້ ທີ່ໄດ້ສ້າງຄວາມໂກດແຄ້ນໃຫ້ແກ່ ໄຕ້ຫວັນແລະຈີນ